പുന്നപ്ര വയലാര് 75ാം വാര്ഷികം വാരാചരണത്തിന് കൊടി ഉയര്ന്നു ആലപ്പുഴ നാടിന്റെ സ്വാതന്ത്ര്യത്തിനും ജീവിക്കാനുള്ള അവകാശത്തിനുമായി പൊരുതി മരിച്ച സമരസഖാക്കള്ക്ക് നാടിന്റെ ആദരം. പുന്നപ്ര വയലാര് സമരത്തിന്റെ 75ാം വാര്ഷിക വാരാചരണത്തിന് ഉജ്ജ്വല തുടക്കം. ഗ്രാമങ്ങളിലും നഗരങ്ങളിലും രക്തപതാക ഉയര്ത്തിയതോടെയാണ് വാരാചരണ പരിപാടികള്ക്ക് തുടക്കമായത്. ഇനി ഒരാഴ്ച മഹത്തായ വിപ്ലവത്തിന്റെ ഓര്മപ്പെടുത്തലുമായി വിവിധ പരിപാടികള്. 27ന് വയലാര് ദിനത്തോടെ സമാപനം. പുന്നപ്ര സമരഭൂമിയില് വാരാചരണ കമ്മിറ്റി പ്രസിഡന്റ് ഇ കെ ജയനും വലിയ ചുടുകാട് രക്തസാക്ഷി മണ്ഡപത്തില് വിപ്ലവഗായിക പി കെ മേദിനിയും മാരാരിക്കുളത്ത് സിപിഐ എം ജില്ലാ സെക്രട്ടറി ആര് നാസറും പതാക ഉയര്ത്തി. സിപിഐ എം സംസ്ഥാന സെക്രട്ടറിയായിരുന്ന സി എച്ച് കണാരന്റെ 49ാം ചരമവാര്ഷികാചരണവും ആചരിച്ചു. വ്യാഴം രാവിലെ 11ന് സിപിഐ എം ജില്ലാ സെക്രട്ടറി ആര് നാസര് വയലാറിലും വൈകിട്ട് അഞ്ചിന് എന് കെ സഹദേവന് മേനാശേരിയലും പതാക ഉയര്ത്തും.